Кирсанова Клавдия Ивановна

Кирсанова Клавдия Ивановна (1887—1947) — Саха сиригэр көскө олоро сылдьыбыт өрөбөлүссүйэниэр дьахтар, аан дойдуга хомуньуус хамсааһынын биллиилээх диэйэтэлэ.

Емельян Ярославскай иккис кэргэнэ. 

1887 сыллаахха кулун тутар 16 күнүгэр (саҥа ааҕыынан кулун тутар 28), Нижегородскай күбүөрүнэҕэ собуот сулууспалааҕын дьиэ кэргэнигэр төрөөбүт (сорох сиргэ ыйылларынан 1888 сыл кулун тутар 20 күнүгэр). 

Кирсанова хаайыыларга уонна хаатыргаҕа хас да сыл олорон баран Саха сиригэр 1913 с. "на вечное поселение" диэн көскө ыытыллыбыт. Бастаан Павловскайга олохсуппуттар, онтон 2014 с. Дьокуускайга көһөрбүттэр, онно типографиҕа үлэлии киирбит уонна Ярославскайдыын аан бастаан билсибит.

1917 сыллаахха Олунньутааҕы өрөбөлүүссүйэ кэнниттэн саас борохуотунан Дьокуускайтан барбыта. 1922 сыллаахтан Свердлов аатынан Хомуньуус университетин ректорын солбуйааччы. 1929 сыллаахха Аан дойдутааҕы Ленин оскуолатын тэрийбитэ уонна салайбыта.

Кэлин Саха сиригэр үстэ кэлэ сылдьыбыта биллэр. Онтон биирэ Аҕа дойду улуу сэриитин кэмигэр хомуньуус баартыйа Киин кэмитиэтин лиэктэрин быһыытынан, уонна бүтэһигин 1947 с. өлүөн аҕай иннинэ Саха АССР үбүлүөйүгэр сылдьыбыта.

1947 сыллаахха алтынньы 10 күнүгэр 60 сааһыгар өлбүтэ.

 Сыдьааннара 
 Кыыһа — Ярославская (Губельман) Марианна (1915—2003), скульптор; кинооператор Роман Кармен кэргэнэ, онтон ССРС Испанияҕа полпреда Марсель Розенберг (1896—1938) кэргэнэ буола сылдьыбыта.
 Сиэнэ — Роман Кармен (1933—2013), режиссёр, оператор.
 Уола — Ярославскай Владимир Емельянович (1922—1947), лётчик-истребитель, Аҕа дойду улуу сэриитин кыттыылааҕа. 
 Уола — Ярославскай Фрунзе Емельянович (1924—1983), лётчик-истребитель, Аҕа дойду улуу сэриитин кыттыылааҕа. Авиация генерал-майора.
 Сиэнэ — Ярославскай Александр Фрунзевич (1949—1979), корреспондент.
1927 сыллаахтан Ярославскайдарга Болгария хомуньуустарын Карастояновтар оҕолоро иитиллибиттэрэ.

 Аатын үйэтитии 
Кини аатын Дьокуускай куорат Оробуочай городокка баар уулуссата сүгэр. 1968 с. атырдьах ыйын 15 Дьокуускай куорат норуотун дьокутааттарын сэбиэтэ 465№ быһаарыытынан Севернай уулусса сорҕото кини аатынан ааттаммыта. 

 Быһаарыылар 

Категория:Дьон алпаабытынан
Категория:1887 сыллаахха төрөөбүттэр
Категория:Кулун тутар 28 күнүгэр төрөөбүттэр
Категория:1947 сыллаахха өлбүттэр
Категория:Алтынньы 10 күнүгэр өлбүттэр